“หุ้นเอเชีย” สดใสตามตลาด “นิวยอร์ก” ปิดนิวไฮ รับแรงซื้อหุ้น “เทคโนโลยี”
“ตลาดหุ้นเอเชีย” เปิดบวก ขานรับ Nasdaq-S&P500 ปิดทำนิวไฮ โดยนักลงทุนแห่ซื้อหุ้นกลุ่ม “เทคโนโลยี” หลัง อีลอน มัสก์ ซีอีโอของเทสลาเทสลาจะกลับมารับบิตคอยน์สำหรับการซื้อรถยนต์อีกครั้ง
15 มิ.ย. 2564

ผู้สื่อข่าวรายงานว่า ตลาดหุ้นเอเชีย เปิดบวกเป็นส่วนใหญ่ในวันนี้ โดยได้ปัจจัยหนุนจากดัชนี Nasdaq และดัชนี S&amp;P500 ตลาดหุ้นนิวยอร์กที่ปิดทำนิวไฮเมื่อคืนนี้จากการพุ่งขึ้นของหุ้นกลุ่มเทคโนโลยี
โดยดัชนี SSE Composite ตลาดหุ้นจีนเปิดวันนี้ที่ 3,587.47 จุด ลดลง 2.28 จุด หรือ -0.06%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,256.03 จุด เพิ่มขึ้น 94.23 จุด หรือ +0.32% และดัชนี HSI ตลาดหุ้นฮ่องกงเปิดวันนี้ที่ 28,946.44 จุด เพิ่มขึ้น 104.31 จุด หรือ +0.36%
ด้านตลาดหุ้นในภูมิภาคได้แรงหนุนจากดัชนี S&amp;P500 และดัชนี Nasdaq ที่ปิดตลาดทำนิวไฮเมื่อคืนนี้ หลังหุ้นกลุ่มเทคโนโลยีดีดตัวขึ้น นำโดยหุ้นแอปเปิล พุ่งขึ้น 2.46% หุ้นเน็ตฟลิกซ์ พุ่งขึ้น 2.28% และหุ้นเฟซบุ๊ก ดีดขึ้น 1.66%
ขณะที่หุ้นเทสลา พุ่งขึ้น 1.28% หลังจากนายอีลอน มัสก์ ซีอีโอของบริษัทเทสลาทวีตข้อความว่า เทสลาจะกลับมารับบิตคอยน์สำหรับการซื้อรถยนต์อีกครั้ง หากบรรดาเหมืองขุดบิตคอยน์สามารถยืนยันได้ว่าพวกเขาใช้พลังงานสะอาดประมาณ 50% ในการขุดบิตคอยน์ นอกจากนี้ คำพูดดังกล่าวของนายมัสก์ส่งผลให้บิตคอยน์พุ่งทะลุระดับ 40,000 ดอลลาร์เมื่อวานนี้
นอกจากนี้ นักลงทุนยังจับตาการประชุมนโยบายการเงินของเฟดในวันที่ 15-16 มิ.ย. โดยเฉพาะการปรับตัวเลขประมาณการด้านเศรษฐกิจ อัตราดอกเบี้ย, อัตราเงินเฟ้อ และอัตราว่างงานในการประชุมดังกล่าว รวมทั้งจับตาถ้อยแถลงของนายเจอโรม พาวเวล ประธานเฟด ซึ่งจะมีขึ้นหลังการประชุมในวันพุธ
ด้านนักวิเคราะห์คาดว่าในการประชุมครั้งนี้เฟดจะยังคงตรึงอัตราดอกเบี้ยระยะสั้นที่ระดับ 0.00-0.25% และยังคงเดินหน้าซื้อพันธบัตรตามมาตรการผ่อนคลายเชิงปริมาณ (QE) วงเงิน 1.2 แสนล้านดอลลาร์/เดือน